I fjor var 18,8 prosent av drivstoffet som fylles på norske tanker laget av biologisk materiale som planter eller ulike typer avfall, viser tall som Miljødirektoratet la fram fredag.

Kravet for 2018 er på 10 prosent biodrivstoff, og dermed har vi allerede overoppfylt målet. Men miljøorganisasjonene jubler ikke.

Grunnen er at nesten halvparten av biodrivstoffet er laget av palmeolje.

Les også: Palmeolje står for veksten i biodrivstoff

– 220 kvadratkilometer ødelagt for alltid

– Palmeoljedieselen som ble solgt i fjor fører til avskoging på et område på omtrent halve Oslos areal. 220 kvadratkilometer med regnskog som er ødelagt for alltid, som følge av norsk biodieselpolitikk, sier Nils Hermann Ranum i Regnskogfondet til NRK.

Nils Hermann Ranum, leder kampanje- og policyavdelingen i Regnskogfondet. Foto: Christian Kråkenes / NRK

Og det holder ikke at norsk palmeolje er bærekraftsertifisert og regnskogfri, mener han.

– Når Norge og EU støvsuger markedet for regnskogfri palmeolje, må matvareindustrien hente olja si fra regnskogområder, sier Ranum.

Regnskogfondet mener at palmeoljediesel fører til høyere klimagassutslipp enn fossilt drivstoff. Grunnen er at regnskogen fanger CO₂ fra lufta, og frigjør store mengder karbon når den hugges.

Biodrivstoff i Norge Ekspandér faktaboks Norske myndigheter ønsker å fase ut fossilt drivstoff og erstatte det med biodrivstoff. Biodrivstoffet er blandet inn med det vanlige fossile drivstoffet som du fyller på bensinstasjonen. Såkalt avansert biodrivstoff, laget av avfall fra f eks. slakt, frityr og skogbruk, som ellers ikke ville blitt brukt til noe, er et klimavennlig biologisk, alternativ til fossil diesel. Klimaeffekten av biodrivstoff basert på raps, mais, soya, sukker og palmeolje er mer omdiskutert, blant annet fordi det går utover regnskog eller beslaglegger matjord.



Tallene for biodrivstoff i 2019 viste at salget av avansert biodrivstoff økte med cirka 40 millionar liter frå 2018.



Salget av biodrivstoff fra palmeolje økte fra cirka 93 millioner liter i 2018 til 111 millioner liter i 2019.

Fra 01.07.2020 skal 22.3 prosent av drivstoff til veitransport være biodrivstoff.

I 2030 skal 40 prosent av drivstoff i transportsektoren være biodrivstoff.

EU har vedtatt å forby palmeolje fra regnskogområder innen 2030.

All palmeoljebasert drivstoff i Norge skal være sertifisert som regnskogfri. Kritikerne mener likevel det fører til at regnskog ødelegges, fordi andre næringer blir tuvnget til å hente palmeolje fra regnskogen. Kilde: Miljødirektoratet/NRK/Regnskogfondet/Regjeringen

– Katastrofalt for biodrivstoffsatsingen

Miljøstiftelsen Zero mener palmeoljen er «en katastrofe» for norsk biodrivstoffsatsing.

– Hvis ikke vi får bort palmeoljen, så risikerer vi at hele biodrivstoffsatsingen i Norge står på spill. Og vi trenger biodrivstoff for å nå klimamålene, sier Kari Asheim, fagansvarlig for transport i Zero.

Zero mener regjeringen bør legge en ekstra avgift på palmeolje, slik at den ikke lønner seg å bruke.

– Det som skjer nå er at noen drivstoffselskaper blander inn masse palmeolje, fordi det er billigere enn fossilt drivstoff, sier Asheim.

– Palmeolje er et effektivt virkemiddel

I dag er det drivstoffkjedene St1 og Esso som har palmeolje på tanken. De andre kjedene opplyser at de ikke bruker palmeolje.

Slik ser frukten fra palmeoljetreet ut. Av disse er det man lager palmeolje til drivstoff som brukes i Norge. Foto: Thierry Gouegnon / Reuters

De kjedene som ikke bruker palmeolje i sitt biodrivstoff, mener det er mulig å nå omsetningskravet uten bruk av palmeolje. Hos drivstoffkjeden St1 mener de at palmeolje produsert på riktig måte er en del av løsningen hvis vi ønsker å redusere utslippene fra veitrafikken.

– Forutsatt at det er sertifisert og sporbart og oppfyller bærekraftskriteriene, så mener vi palmeolje er et effektivt virkemiddel. Skal vi klare å nå de ambisiøse klimamålene våre, så må vi ta i bruk alle virkemidler, sier Thomas Hansen, direktør for fornybar energi i St1.

Slik får vi palmeolje på tanken Du trenger javascript for å se video.

Vil se på reguleringen

Klima- og miljøminister Ola Elvestuen (V) frykter ikke at regjeringens krav om 40 prosent biodrivstoff innen 2030 vil føre til at drivstoffkjedene tvinges til å fylle tankene sine med palmeolje.

Klima- og miljøminister Ola Elvestuen (V) Foto: Elise Angell / NRK

– Nei, mot 2030 må vi ha kommet mye lenger med å få ned behovet for drivstoff til transport. Og vi må ha kommet lenger i kriteriene for bærekraft og ikke minst biodrivstoff laget av avfallsprodukter, som jo gir den største klimaeffekten, sier Elvestuen.

Noen ekstra avgift på palmeolje er foreløpig ikke blant klimaministerens planer.

– Det er mye her som jeg må tenke på og som vi må ta med oss når vi skal legge planene våre framover. Men vi må gjøre biodrivstoffet så miljøvennlig som mulig så raskt som mulig.